Ek het 'n uitstaller wat spesialiseer in die opmeting en maak van plaas- en landkaarte gevra hoeveel inkomste sy stalletjie vir hom genereer in Rand en sent, sy antwoord was dat die bedrag 'n halfmiljoen rand oorskry.
André van Dyk se bul, Reinburg Rally, is in die Interras beoordelaarskursus vierde geplaas. Hierdie bul het vir ons promosie werklik baie beteken met sy pragtige gespierde bouvorm, diepte, breedte en 'n besonders ontwikkeling oor die lende. Groot dank vir jou moeite André, om die bul so ver te bring en weer te kom haal. Groot dank aan Tienie Ferreira en sy seun Charles wat weereens vir ons top diere gebring het vir ons buitekraal. Die vier 18 maande oue bulle was werklik iets besonder om te sien. Aan Reinier van Rensburg ons ou 'skou staatmaker' groot dank vir die pragtige koei, vers en jong bul wat so mooi onder die spreiligte vertoon het, ons sal jou nooit genoeg kan vergoed en bedank vir die reuse promosie taak wat jy vir ons Genootskap verrig nie.
Die Klub is op 11 Mei '07 op 'n Dagbestuursvergadering van die Genootskap goedgekeur. Daar is tans sewe stoettelers in die Klub en met 'n baie suksesvolle promosieveldtog agter die rug, is die belangstelling in die Ras weer opnuut hier aangewakker.
Die Klub se eerste veiling sal plaasvind op 17 Oktober 2007 te Hartbeesfontein Veilingskrale. Die veiling word voorafgegaan deur 'n Inligtingsdag wat beplan word vir 3 Oktober 2007.
Daar is deur die jare verskeie versoek aan die groep gerig om die Belfast veiling 'oop' te gooi vir ander stoettelers om diere aan te bied. Met die 21ste jaarlikse veiling op 14 Augustus 2007, het die Groep Telers besluit dat die tyd ryp is, om die veiling saam met die OTDK aan te bied.
Dit bied aan alle lede van die klub die geleentheid om diere op die Belfast veiling te verkoop. Vir sommige lede bied dit 'n uitkoms, aangesien Belfast heelwat nader is. Baie lede van die OTDK is verheug oor die samewerking omdat dit nuwe moontlikhede inhou vir uitbreiding van hulle bulverkope in 'n nuwe omgewing. Vir die oorspronklike groep telers, bied dit weer 'n veiling wat met top diere aangevul word, wat die koste spiraal help beperk. Soos baie van die bultelers weet, is die koste van so 'n produksieveiling baie hoog. Deur samewerking kan baie kostes bespaar word.
Alle voorspoed aan die oorspronklike telers en die klublede wat hierdie veiling aanbied en mag die veiling onder die OTDK vaandel net van krag tot krag gaan.
Ons het op 16 April 'n baie leersame en geslaagde boeredag vir ons lede en ander belangstellendes aangebied op Langspruit, die plaas van Oom Koos en Gert du Preez.
Me. Rachelle Cloete het 'n nuwe oorplaatjie met 'n 'bar code' staafkode kom bekend stel. Daarna is daar heerlik saam middagete geniet en almal kon die du Preez se vee hantering fasiliteite en koeie besigtig.
Ons bedank Oom Koos du Preez, as ons Voorsitter vir twee jaar, vir sy entoesiasme en leiding van ons studiegroep. Dankie vir ons borge, Afgri en Intervet, wat die dag moontlik gemaak het sowel as die Du Preez's vir die gebruik van hulle kombuis en skuur sowel as hul insette om ons lede en besoekers te kon laat tuis voel.
Graag versoek Piet dat alle stoettelers wie se veilingsbulle- of met skoustringe wat reeds gereed is, om hierdie diere in te skryf vir die skou. Die 100 jarige fees is tog immers 'n groot geleentheid. Die Genootskap ondersteun hierdie beroep. Kom ons oordonder die skou met Drakensbergers.